
PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la propunerea de decizie a Consiliului privind încheierea, în numele Uniunii, a Protocolului de punere în aplicare a Acordului de parteneriat privind pescuitul între Comunitatea Europeană, pe de o parte, și Republica Kiribati, pe de altă parte (2023-2028)
(COM(2023)0251 – C9‑xxxx/2023 – 2023/0147(NLE))
(Procedura de aprobare)
Parlamentul European,
–	având în vedere propunerea de decizie a Consiliului (COM(2023)0251),
–	având în vedere proiectul de protocol de punere în aplicare a Acordului de parteneriat privind pescuitul între Comunitatea Europeană, pe de o parte, și Republica Kiribati, pe de altă parte (2023-2028) (9890/2023),
–	având în vedere cererea de aprobare prezentată de Consiliu în conformitate cu articolul 43 alineatul (2) și articolul 218 alineatul (6) al doilea paragraf litera (a) punctul (v) și cu articolul 218 alineatul (7) din Tratatul privind funcționarea Uniunii Europene (C9-xxxx/2023),
–	având în vedere articolul 105 alineatele (1) și (4) și articolul 114 alineatul (7) din Regulamentul său de procedură,
–	având în vedere avizul Comisiei pentru bugete,
–	având în vedere recomandarea Comisiei pentru pescuit (A9‑xxxx/2023),
1. 	aprobă încheierea protocolului;
2. 	încredințează Președintei sarcina de a transmite poziția Parlamentului Consiliului și Comisiei, precum și guvernelor și parlamentelor statelor membre și ale Republicii Kiribati.

Introducere
Uniunea Europeană (UE) a semnat o serie de acorduri de parteneriat în domeniul pescuitului, precum și protocoale cu țări terțe. Prin intermediul acordurilor de parteneriat în sectorul pescuitului, Uniunea acordă sprijin financiar și tehnic în schimbul drepturilor de pescuit pentru stocurile excedentare din zona economică exclusivă (ZEE) a țării, într-un mediu reglementat din punct de vedere juridic. Aceste acorduri se axează, de asemenea, pe conservarea resurselor și pe durabilitatea mediului, asigurând faptul că toate navele statelor membre ale UE sunt supuse acelorași norme de control și transparență și contribuie financiar la sprijinirea propriei politici sustenabile în domeniul pescuitului a țării partenere. În paralel, în toate protocoalele la acordurile în domeniul pescuitului a fost inclusă o clauză privind respectarea drepturilor omului.
Acordul de parteneriat privind pescuitul („APP”) între Comunitatea Europeană, pe de o parte, și Republica Kiribati, pe de altă parte, a fost semnat la 28 aprilie 2008 și a intrat în vigoare la 30 aprilie 2008, pentru o perioadă de șase ani. Primul protocol de punere în aplicare a APP a expirat la 15 septembrie 2012. Al doilea protocol a expirat la 15 septembrie 2015.
La 26 ianuarie 2015, Consiliul a autorizat Comisia să deschidă negocieri pentru un nou protocol între Uniunea Europeană și Republica Kiribati. Negocierile au început în 2015, dar au fost întrerupte din cauza procedurii „cartonașului galben INN” și a pandemiei. 
După încheierea respectivelor negocieri, un nou protocol a fost parafat de negociatori la 18 decembrie 2022. Noul protocol este în vigoare pentru o perioadă de cinci ani de la data aplicării sale provizorii, și anume data semnării de către ambele părți.

Conținutul Protocolului
Obiectivul propunerii este obținerea din partea Consiliului a autorizării pentru încheierea noului Protocol de punere în aplicare a Acordului de parteneriat privind pescuitul dintre Comunitatea Europeană, pe de o parte, și Republica Kiribati, pe de altă parte (2023-2028) 
Posibilitățile de pescuit
Obiectivul noului protocol este de a oferi posibilități de pescuit pentru navele statelor membre ale Uniunii în apele de pescuit ale Republicii Kiribati în conformitate cu avizele științifice și cu recomandările Comisiei pentru pescuitul în Oceanul Pacific de Vest și Central (WCPFC).
Noul protocol permite navelor statelor membre ale UE să pescuiască specii de ton în apele Republicii Kiribati și oferă posibilități de pescuit pentru patru nave de pescuit ton cu plasă-pungă, cu acces în apele Republicii Kiribati timp de 160 de zile pe an, putându-se pune la dispoziția navelor statelor membre ale UE alte zile suplimentare pe an la cerere. 

Contribuția financiară

Contribuția financiară anuală a Uniunii este de 760 000 EUR și este împărțită astfel:
– o sumă anuală fixată la 360 000 EUR pe durata aplicării noului protocol privind accesul la resursele piscicole pentru categoriile prevăzute în protocol;
– sprijin pentru dezvoltarea politicii sectoriale în domeniul pescuitului a Republicii Kiribati, în valoare anuală de 400 000 EUR pe durata aplicării noului protocol.
Comisia va fi împuternicită să aprobe, în numele UE, modificările aduse protocolului adoptate de comitetul mixt instituit prin acordul de parteneriat.

Contribuția pescuitului la economia Republicii Kiribati
Flotele de pescuit din Kiribati includ nave de mici dimensiuni și nave industriale care arborează pavilionul Republicii Kiribati. Flota de mici dimensiuni vizează resursele piscicole de recif și de ton disponibile în apropierea coastei, capturile de ton fiind estimate la aproape 13 000 de tone pe an destinate pieței interne a UE.
Toate navele industriale aflate sub pavilionul Republicii Kiribati sunt deținute de consorții care implică interese locale și străine, în principal din Asia. Principalul stimulent pentru investitori este ca navele aflate sub pavilionul Republicii Kiribati să aibă acces preferențial la apele altor state costiere în temeiul Acordului privind Statele Federate ale Microneziei. Potrivit autorităților din Kiribati, nu toate consorțiile oferă beneficiile preconizate pentru țară, iar autoritățile competente sunt în curs de revizuire a politicii naționale de înregistrare.
Kiribati se bazează în mare măsură pe taxele de licență de pescuit în apele îndepărtate și pe transferurile de bani de la cetățeni din Kiribati angajați în străinătate, în principal ca navigatori. Contribuția sectorului pescuitului la PIB în termeni reali este de aproximativ 10 %.
Kiribati, la fel ca alți membri ai Agenției pentru pescuit a Forumului insulelor din Pacific (FFA), primește, de asemenea, venituri dintr-un tratat multilateral semnat cu Statele Unite. Are încheiate acorduri bilaterale în domeniul pescuitului cu Uniunea Europeană, Japonia, Taiwan și Republica Coreea, precum și acorduri specifice cu societăți private cu nave care operează în America Latină (Ecuador și El Salvador).
Veniturile din licențele de pescuit reprezintă în mod tradițional 23-30 % din veniturile publice din Kiribati (FMI, 2011). Veniturile din aceste licențe variază foarte mult, de obicei ca urmare a producerii fenomenului El Niño. Există o legătură puternică între creșterea abundenței/disponibilității stocurilor și condițiile de mediu din regiunea estică (Langley et al., 2008).

Concluzii și recomandări
În 2014, Comisia a efectuat o evaluare ex post a actualului protocol la acordul de parteneriat în domeniul pescuitului cu Republica Kiribati, precum și o evaluare ex ante a unei eventuale reînnoiri a protocolului[footnoteRef:1]. [1:  Afaceri maritime și pescuit: Evaluarea ex post a actualului protocol la Acordul de parteneriat privind pescuitul între Uniunea Europeană și Republica Kiribati și evaluarea ex ante, inclusiv o analiză a impactului viitorului protocol asupra sustenabilității. https://webgate.ec.testa.eu/publications/studie s db/Consultation.action?studyProjectId=5911
] 

Evaluarea ex post a protocolului pentru perioada 2012-2015 a fost efectuată înainte de negocierea noului protocol. Evaluarea a condus la concluzia că ar fi benefic să se încheie un nou protocol cu Kiribati. Mai exact, evaluarea ex ante concluzionează că o continuare a APP este în interesul ambelor părți, cu o valoare adăugată clară a implicării UE în sprijinirea strategiei sale axate pe promovarea unor practici de pescuit responsabile și pe combaterea pescuitului INN în regiunea Pacificului.
În urma analizei efectuate de Curtea de Conturi cu privire la APP, raportorul ar dori să evidențieze observațiile Curții și să sublinieze importanța unor informații fiabile privind stocurile de pește și datele privind capturile, pentru a respecta principiile și obiectivele politicii comune în domeniul pescuitului și ale APP și pentru a trage concluzii solide în ceea ce privește evaluarea acestor acorduri.
Raportorul subliniază, de asemenea, că Parlamentul ar trebui, în toate etapele, să fie informat pe deplin și imediat cu privire la procedurile legate de protocol.

Considerații generale

Raportorul consideră că acordurile de parteneriat în domeniul pescuitului sunt importante atât pentru țările terțe cu care sunt încheiate, cât și pentru flota statelor membre ale UE cu posibilități de pescuit.

Consideră că majoritatea acordurilor de parteneriat în domeniul pescuitului au niveluri diferite de realizare, pe de o parte, oferind posibilități de pescuit semnificative pentru navele din statele membre ale UE, pe de altă parte, rezultatele obținute în ceea ce privește dezvoltarea sectorului local al pescuitului sunt, per ansamblu, insuficiente. 

Consideră, prin urmare, că sprijinul sectorial ar trebui consolidat și completat și legat de ajutorul pentru dezvoltare, pentru a contribui la consolidarea sectorului local al pescuitului și la exercitarea deplină a suveranității țării asupra resurselor sale. 

Consideră, de asemenea, că APPS ar trebui să contribuie la crearea locală de locuri de muncă directe și indirecte, atât pe navele care operează în temeiul acordurilor, cât și în activitățile legate de pescuit, în amonte și în aval, și să ajute țările terțe cu care încheie acorduri să își dezvolte propria capacitate de a studia și de a obține date privind conservarea resurselor piscicole, cu privire la toate capturile și impactul APPS asupra ecosistemelor lor.


<PathFdR>PR\1287311RO.docx</PathFdR>		PE<NoPE>753.774</NoPE><Version>v01-00</Version>
RO	Unită în diversitate	RO
PE<NoPE>753.774</NoPE><Version>v01-00</Version>	6/6	<PathFdR>PR\1287311RO.docx</PathFdR>
RO
<PathFdR>PR\1287311RO.docx</PathFdR>	7/7	PE<NoPE>753.774</NoPE><Version>v01-00</Version>
		RO
image1.png




